b'\n_START_ARTICLE_\nNokkakalat (heimo)\n_START_SECTION_\nLajit ja anatomia\n_START_PARAGRAPH_\nVarhaisimmat nokkakalojen heimoon kuuluvien lajien fossiilit on ajoitettu oligoseenikaudelle. Nyky\xc3\xa4\xc3\xa4n heimoon kuuluu 10 sukua ja noin 34 lajia. Pienimm\xc3\xa4t makean veden lajit ovat korkeintaan 5&ndahs;7 cm pitki\xc3\xa4, mutta suurimmat meriss\xc3\xa4 el\xc3\xa4v\xc3\xa4t lajit voivat saavuttaa 1,5\xe2\x80\x932 metrin pituuden. Tyypillisi\xc3\xa4 piirteit\xc3\xa4 heimon kaloille ovat pitkulainen ruumis, ruumiin takaosassa l\xc3\xa4hell\xc3\xa4 pyrst\xc3\xb6\xc3\xa4 sijaitseva selk\xc3\xa4ev\xc3\xa4 ja ohueksi nokaksi pidentyneet yl\xc3\xa4- ja alaleuat. Molemmissa leuoissa on pieni\xc3\xa4 neulamaisia hampaita. V\xc3\xa4ritykselt\xc3\xa4\xc3\xa4n nokkakalalajit ovat tyypillisesti vatsastaan ja kyljist\xc3\xa4\xc3\xa4n hopeanharmaita ja sel\xc3\xa4st\xc3\xa4\xc3\xa4n sinisi\xc3\xa4 tai vihreit\xc3\xa4.\n_START_SECTION_\nLevinneisyys ja elintavat\n_START_PARAGRAPH_\nSuurin osa nokkakalalajeista on mereisi\xc3\xa4 ja niit\xc3\xa4 tavataan Atlantista, Intian valtamerest\xc3\xa4 ja Tyynest\xc3\xa4merest\xc3\xa4 l\xc3\xa4mpimist\xc3\xa4 ja lauhkeista vesist\xc3\xa4. Makeassa vesiss\xc3\xa4 el\xc3\xa4vi\xc3\xa4 nokkakalasukuja tavataan Etel\xc3\xa4-Amerikasta ja Etel\xc3\xa4- ja Kaakkois-Aasiasta. Nokkakalalajit liikkuvat usein avovedess\xc3\xa4 l\xc3\xa4hell\xc3\xa4 veden pintaa suurinakin parvina. Heimon lajien ravintoa ovat pienemm\xc3\xa4t kalat, joita ne pyydyst\xc3\xa4v\xc3\xa4t pitk\xc3\xa4ll\xc3\xa4 nokallaan. Monet nokkakalalajit ovat hyvi\xc3\xa4 ruokakaloja ja er\xc3\xa4\xc3\xa4t my\xc3\xb6s kaupallisesti t\xc3\xa4rkeit\xc3\xa4.'